1. Lepingus kasutatakse järgnevaid põhimõisteid  järgmises tähenduses.  1.1. Liitumine - üks või enam kohaliku omavalitsuse üksust liituvad ühe või enama kohaliku omavalitsuse üksusega, kusjuures liituv vald kohaliku omavalitsuse üksusena lõpeb. Avinurme, Kasepää, Lohusuu, Pala, Saare ja Torma valla ja Mustvee linna liitumine Liitvallaks lõpeb 2011.a. erakorraliste kohaliku omavalitsuse üksuste volikogude korraliste valimistega.  1.2. Osavald - Liitvallaks liitunud Avinurme, Kasepää, Lohusuu, Pala, Saare ja Torma valla ja Mustvee linna staatus pärast  liitumise jõustumist liitumiseelse omanimelise valla territooriumil;  1.3. Mustvee linn - Liitvalla sisene linn osavalla staatuses pärast liitumise jõustumist;  1.4. Liitumisleping - käesolev Leping, mis jõustub Liitvalla volikogu valimistulemuste väljakuulutamise päevast alates, evib volikogu otsuse õigusjõudu ja lõpeb viie aasta möödudes;  1.5. Valla põhimäärus - Liitvalla põhimäärus, mis võetakse vastu nelja (4) kuu jooksul arvates Liitvalla kohaliku omavalitsuse üksuse volikogu valimiste  tulemuste väljakuulutamisest.  1.6. Liitumise jõustumine - haldusterritoriaalse korralduse ning sellest tulenev haldusüksuste nimistu muudatus valdade osas jõustub vastavalt kehtestatavale haldusterritoriaalsele korraldusele toimunud Liitvalla kohaliku omavalitsuse volikogu valimistulemuste väljakuulutamise päeval.  1.7. Valimised - kohaliku omavalitsuse volikogu valimised ja selleks vajalikud valimistoimingud viiakse läbi kohaliku omavalitsuse volikogu valimise seaduse alusel vastavalt määrusega  kehtestatavale haldusterritoriaalsele korraldusele.  1.8. Üldplaneeringud, teemaplaneeringud ja arengukavad - enne liitumise jõustumist kehtinud Avinurme, Kasepää, Lohusuu, Pala, Saare ja Torma valla ja Mustvee linna üldplaneeringud, teemaplaneeringud ja arengukavad. Liitvalla üldplaneeringu, teemaplaneeringute ja arengukava koostamise ning vastuvõtmise järel tuletatakse vastavate osavaldade arengukavad;  1.9. Osavalla keskus on endise omanimelise valla olemasolev keskus, kus jätkatakse avalike  teenuste osutamist osavalla külade elanikele;  1.10. Osavalla külavanemad on külavanemad, kes on valitud rohkem kui ühe küla elanike ühisel koosolekul ja kes esindavad rohkem kui ühe küla elanikke. Osavalla külavanematest moodustatakse osavalla kogu.  1.11. Osavalla külad on liitumiseelse omanimelise valla külad.  1.12. Lepinguga sätestatakse Liitvalla toimimise eesmärgid ja tegevuse põhisuunad.  1.13. Liitvalla eesmärkide elluviimine, tegevussuunad, teenuste korraldamine, ühinemisega  kaasnevate ressursside suunamine ja töötajate komplekteerimine toimub vastavalt Lepingus kokkulepitud põhimõtetele.